दिल्ली-जयपुर हाईवे पर ओढ़ी कट के निकट एक ट्रक ने टेंपो को टक्कर मार दी। हादसे में टेंपो सवार एक व्यक्ति की मौत हो गई। पुलिस के अनुसार राजस्थान के अलवर जिला के गांव अहीर भगोला निवासी दिनेश टेंपो चलाता है। दिनेश टेंपो लेकर सामान लेने के लिए शाहजहांपुर से बावल आया था। उसके साथ उत्तर प्रदेश के जिला अलीगढ़ के गांव सायपुर निवासी कमल भी था। सामान नहीं मिलने पर वे लोग वापस शाहजहांपुर जा रहे थे। इसी दौरान ओढ़ी कट के निकट एक ट्रक ने टेंपो को टक्कर मार दी। हादसे में टेंपो सवार कमल घायल हो गया। गंभीर हालत में उसे अस्पताल में भर्ती कराया गया, जहां चिकित्सकों ने कमल को मृत घोषित कर दिया। पुलिस ने दिनेश की शिकायत के आधार पर ट्रक चालक के खिलाफ केस दर्ज कर जांच शुरू कर दी है।